**PRACOVNÝ LIST pre birmovancov**

4.15. VIII. Boží príkaz

**Doplň chýbajúce slová**

1. *„Nebudeš krivo svedčiť proti svojmu blížnemu.“* (Ex 20,26) Klamstvo je previnenie voči ............. a ............................. .
2. Boh je .................., aj každý človek je pozvaný hovoriť pravdu a byť úprimný.
3. Pravda sa naplno zjavila v ..................Kristovi. (Jn14,6)
4. Každá krivda, klamstvo, falošné svedectvo si vyžaduje ................... . Verejnú alebo skrytú.
5. Byť pravdivý znamená pravdivo ......................., hovoriť a pravdivo ....................... .
6. Sila ................. je v tom, že tvoje slová môžu pomáhať ale aj zraniť.
7. Krása je odbleskom pravdy. ........................ slovom je náhradou za osočovanie, ohováranie.

**Zamyslenie**

Boh je prameňom krásy a pravdy. Každý človek si zaslúži, aby sám hovoril pravdu a aby mu bola hovorená pravda. Kto je neúprimný, podvádza sám seba aj druhých. Hovorenie pravdy je prejavom spravodlivosti a lásky. Ako sa cítiš, keď ti niekto klame? Ako sa nastavuje tvoje vnútro k človeku, ktorý ti nehovorí pravdu?

Je niekto v tvojom okolí, komu môžeš dôverovať? Napíš si jeho meno.

„*Z plnosti srdca hovoria ústa. Dobrý človek vynáša z dobrého pokladu dobré veci a zlý človek vynáša zo zlého pokladu zlé. No hovorím vám: Ľudia sa budú v deň súdu zodpovedať z každého daromného slova, ktoré vyslovia.“* (Mt 12,34-36) Pouvažuj, čo nosíš vo svojom srdci? Všetko to odovzdaj Bohu.

Mučeníctvo (martýr = mučeník) je najvyššie svedectvo o pravde viery, ktoré možno vydať. Mučeník je človek pripravený trpieť násilie a položiť svoj život za život Ježiša, ktorý je Pravda. Nezapiera v sebe pravdy, ktoré prijal vo viere. Poznáš mená niektorých mučeníkov? Sú mučeníci aj v dnešnej dobe? Ktorí?

„Právo na komunikovanie pravdy nie je absolútne. Každý má svoj život usporadúvať podľa evanjeliového prikázania bratskej lásky. Tá vyžaduje, aby sa v konkrétnych situáciách posúdilo, či sa má vyjaviť pravda tomu, kto sa na ňu pýta, alebo nie.“ (KKC 2488) Preto sa pravda komunikuje s veľkou citlivosťou v miere, akú človek znesie. S diskrétnosťou lásky. So zreteľom na osobné, ale aj spoločné dobro, so zreteľom zachovávanie profesionálneho tajomstva. Pravda prihliada aj na nebezpečenstvo pohoršenia. Ako tomu rozumieš?

To, ako rozprávaš o druhých, má osobitý vplyv na tvoj rodinný život (ak negatívne rozprávaš o druhých, rozbíja to teba aj vzťahy v rodine); zaujímavá súvislosť, že? Prečo je to tak? Ako sa rozprávate vo svojej rodine? Hovoríte si navzájom slová ocenenia či pochvaly alebo kritiku? Čo by si mohol tejto oblasti spraviť, aby sa všetci okolo teba cítili dobre?

Sociálne siete, masovokomunikačné prostriedky nesú veľkú zodpovednosť sa informácie, ktoré odovzdávajú. Ich úlohou je prispievať k vytváraniu spravodlivého, slobodného a solidárneho sveta. V skutočnosti sa stávajú zavádzajúcimi nástrojmi, ktoré ľudí zbavujú morálnych zásad. Ako môžeš používať sociálne siete, aby vzťahy budovali a neničili?

Sila slova je v tom, že tvoje slová môžu budovať alebo zraniť. Vieš o tom? Čo je osočovanie, ohováranie? Sv. otec František vraví, že „ohováranie zabíja“ – je to tak? Prečo?

Je možné očistiť meno a česť človeka, ktorému niekto ublížil osočovaním? Ako?

Ako by si mohol prispieť, aby sa šírila okolo teba pravda?

**Modlitba**

Pane, daj mi srdce plné lásky a dobroty. Viem, že to, čo si nosím v srdci, to vychádza aj z mojich úst. Premeň moju reč, aby z mojich úst vychádzali slová, ktoré budú tiež plné lásky, dobroty a budú budovať vzťahy. Pomôž, aby som dokázal hovoriť pravdu a povzbudzovať ľudí okolo seba. Pane, Ty si mi dal ústa, aby som ťa nimi chválil. Velebím Ťa, Otče. Amen.

**Aplikácia do života – vyber si**

* úprimnosť a pravdivosť predovšetkým voči sebe samému upokojujú srdce i vzťahy. Niekedy to chce odvahu sa ospravedlniť druhým, odvahu poprosiť o pomoc – skús to
* z vyslovovaním “pravdy o druhých za každú cenu“ budem veľmi opatrný – skúsim preto neohovárať, neposudzovať a vážiť si dobré meno druhého.
* svoju pozornosť viac zameriam na pochvalu, ocenenie druhého ... Pochváľ, povzbuď a oceň priateľov, súrodencov, rodičov.

**Chýbajúce slová:** 1. láske, spravodlivosti 2. Pravda; 3. Ježišovi; 4. nápravu; 5. zmýšľať, konať; 6. slova; 7. Oceňovanie

**KOMUNIKAČNÁ HRA** (Icebreaker) – na začiatku stretnutia (cieľom hry je „lámať ľady“ – zažiť niečo spolu, odľahčiť napätie. Hra nemusí súvisieť s témou stretnutia.)

Skupina sa rozdelí na dva zástupy. Každý stojí tak, že vidí pred sebou chrbát toho druhého. Posledný v oboch zástupoch drží v ruke papier s nakresleným ľubovoľným predmetom, napr. svieca, kalich, ktorý nakreslí s prstom človekovi pred ním. Postupne každý, to, čo dostane nakreslené na chrbát nakreslí tomu pred ním. Prvý nakreslí predmet na čistý papier a všetkým predstaví čo mal nakreslené na chrbte. (inšpirované kurzom Alfa)